বিয়ের আগে লুকিয়ে প্রেম করাটা মোটেও সহজ ছিল না শাহরুখ খানের পক্ষে। গৌরী খানকে বিয়ের পর ২৪ বছর কেটে গিয়েছে। সম্প্রতি ‘ফ্যান’এর প্রচার উপলক্ষে এক কমেডি শো’য়ে গিয়েছিলেন শাহরুখ।  সেখানেই ভক্তদের সঙ্গে ভাগ করে নিয়েছেন তাঁর প্রেমপর্বের নানা গল্প। গৌরীর নাগাল পেতে অনেক সময় ফোনে মেয়েদের গলায় কথা বলতেন শাহরুখ! আর বোকা বানাতেন গৌরীর বাড়ির লোকেদের। ফোনে গলা শুনে তাঁর অভিনয়ে ফাঁক ধরে, কার সাধ্যি! বেশিরভাগ সময়েই ফোনটা তুলতেন গৌরীর দাদা বিক্রান্ত। ‘‘এখনও পর্যন্ত বিক্রান্ত জানে না, প্রত্যেকদিন যে ফোনটা আসত সেটা আমিই করতাম। টেলিভিশনে এই পর্বটা সম্প্রচার হওয়ার পর ও জানবে ব্যাপারটা,’’ বলেছেন শাহরুখ।